CELEX: 32016D1838
Language: lt
Date: 1476316800000
Title: 2016 m. spalio 13 d. Tarybos sprendimas (ES) 2016/1838 dėl valstybių narių užimtumo politikos gairių 2016 m.

18.10.2016   
            
            
               LT
            
            
               Europos Sąjungos oficialusis leidinys
            
            
               L 280/30
            
         TARYBOS SPRENDIMAS (ES) 2016/1838
   2016 m. spalio 13 d.
   dėl valstybių narių užimtumo politikos gairių 2016 m.
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 148 straipsnio 2 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   atsižvelgdama į Europos ekonomikos ir socialinių reikalų komiteto nuomonę (2),
   pasikonsultavusi su Regionų komitetu,
   atsižvelgdama į Užimtumo komiteto nuomonę (3),
   kadangi:
   
               (1)
            
            
               Sutartyje dėl Europos Sąjungos veikimo (toliau – SESV) nurodyta, kad valstybės narės ir Sąjunga turi veikti siekdamos plėtoti suderintą užimtumo strategiją, ypač ugdydamos kvalifikuotą, profesiniu atžvilgiu pasirengusią ir mokančią prisitaikyti darbo jėgą bei darbo rinkas, prisitaikančias prie ekonomikos pokyčių, kad būtų pasiekti Europos Sąjungos sutarties 3 straipsnyje nustatyti tikslai;
            
         
               (2)
            
            
               laikydamasi Komisijos pasiūlytos pažangaus, tvaraus ir integracinio augimo strategijos „Europa 2020“ (toliau – strategija „Europa 2020“), Sąjunga gali savo ekonomiką orientuoti į pažangų, tvarų ir integracinį augimą ir kartu užtikrinti didelį užimtumą, produktyvumą ir socialinę sanglaudą. Penki pagrindiniai tikslai sudaro bendrus uždavinius, kuriais grindžiama valstybių narių veikla; jais atsižvelgta į valstybių narių atitinkamas pradines pozicijas ir nacionalines aplinkybes, taip pat į Sąjungos pozicijas ir aplinkybes. 2015 m. liepos 14 d. Taryba priėmė Rekomendaciją (ES) 2015/1184 (4) dėl bendrų valstybių narių ir Sąjungos ekonominės politikos gairių. Be to, 2015 m. spalio 5 d. Taryba priėmė Sprendimą (ES) 2015/1848 (5) dėl valstybių narių užimtumo politikos gairių 2015 m. (toliau – užimtumo gairės). Tie du gairių rinkiniai sudaro integruotas strategijos „Europa 2020“ įgyvendinimo gaires (toliau – strategijos „Europa 2020“ integruotos gairės). Europos užimtumo strategijai tenka pagrindinis vaidmuo įgyvendinant strategijoje „Europa 2020“ numatytus uždavinius užimtumo ir darbo rinkos srityse;
            
         
               (3)
            
            
               strategijos „Europa 2020“ integruotos gairės atitinka 2016 m. kovo 17 ir 18 d. Europos Vadovų Tarybos išvadas bei Stabilumo ir augimo paktą. Gairėse valstybėms narėms pateikiamos tikslios rekomendacijos, kaip parengti nacionalines reformų programas ir įgyvendinti reformas, atspindint jų tarpusavio priklausomybę. Užimtumo gairės turėtų būti pagrindas rengiant konkrečioms šalims skirtas rekomendacijas, kurias Taryba valstybėms narėms gali teikti pagal SESV 148 straipsnio 4 dalį, kartu su konkrečioms šalims skirtomis rekomendacijomis, valstybėms narėms teikiamomis pagal SESV 121 straipsnio 2 dalį. Be to, užimtumo gairių pagrindu turėtų būti rengiama bendra užimtumo ataskaita, kurią Taryba ir Komisija kasmet pateikia Europos Vadovų Tarybai;
            
         
               (4)
            
            
               iš bendroje užimtumo ataskaitoje išdėstyto valstybių narių nacionalinių reformų programų nagrinėjimo matyti, kad valstybės narės turėtų dėti visas pastangas siekdamos paskatinti darbo jėgos paklausą, padidinti darbo jėgos pasiūlą, pagerinti gebėjimus ir kompetencijas, darbo rinkos veikimą, taip pat paskatinti socialinę įtrauktį, kovoti su skurdu ir skatinti lygias galimybes;
            
         
               (5)
            
            
               valstybės narės turėtų išnagrinėti galimybes naudotis Europos socialiniu fondu užimtumo gairėms įgyvendinti;
            
         
               (6)
            
            
               užimtumo gairės neturėtų būti keičiamos, kad daugiausia dėmesio būtų galima skirti jų įgyvendinimui. Todėl bet koks užimtumo gairių atnaujinimas turėtų būti labai ribotas. Atsižvelgiant į pokyčių darbo rinkoje ir socialinės padėties įvertinimą po užimtumo gairių 2015 m. priėmimo, atnaujinimas nėra reikalingas. Jų priėmimo 2015 m. priežastys tebegalioja, todėl tos gairės turėtų būti toliau taikomos,
            
         PRIĖMĖ ŠĮ SPRENDIMĄ:
   1 straipsnis
   Sprendimo (ES) 2015/1848 priede išdėstytos valstybių narių užimtumo politikos gairės toliau taikomos 2016 m., o valstybės narės į jas atsižvelgia įgyvendindamos užimtumo politiką.
   2 straipsnis
   Šis sprendimas skirtas valstybėms narėms.
   
      Priimta Liuksemburge 2016 m. spalio 13 d.
      
         
            Tarybos vardu
         
         
            Pirmininkas
         
         J. RICHTER
      
   
   
      (1)  2016 m. rugsėjo 15 d. nuomonė (dar nepaskelbta Oficialiajame leidinyje).
   
      (2)  OL C 264, 2016 7 20, p. 134.
   
      (3)  2016 m. vasario 16 d. nuomonė.
   
      (4)  2015 m. liepos 14 d. Tarybos rekomendacija (ES) 2015/1184 dėl valstybių narių ir Europos Sąjungos ekonominės politikos bendrų gairių (OL L 192, 2015 7 18, p. 27).
   
      (5)  2015 m. spalio 5 d. Tarybos sprendimas (ES) 2015/1848 dėl valstybių narių užimtumo politikos gairių 2015 m. (OL L 268, 2015 10 15, p. 28).